નવી દિલ્હી: દિલ્હી હાઈકોર્ટે પોતાના અેક અાદેશમાં સ્પષ્ટ કર્યું છે કે દુષ્કર્મથી બાળક જન્મે તો પોતાની માતાને મળતા વળતરથી અલગ વળતર મેળવવાનો અધિકાર ધરાવે છે. ન્યાયમૂર્તિ ગીતા મિત્તલ અને ન્યાયમૂર્તિ અારકે ગાબાની ખંડપીઠે જણાવ્યું કે બાળકની માતાને પીડિત તરીકે મળેલા વળતર પર અાની કોઈ અસર નહીં થાય. હાઈકોર્ટે નાબાલિગ પુત્રી સાથે દુષ્કર્મના દોષીને નીચલી અદાલતમાંથી મળેલી અાજીવન જેલની સજાને પડકાર અાપતી અરજીને ફગાવતા અા ફેંસલો સંભળાવ્યો હતો. હાઈકોર્ટે કહ્યું કે કાયદામાં દુષ્કર્મ પીડિતાના બાળક માટે વળતરની કોઈ સ્પષ્ટ જોગવાઈ નથી. દુષ્કર્મથી જન્મેલા બાળકની માતા સગીર હોય કે ન હોય પરંતુ તે સ્પષ્ટ છે કે તે અપરાધીના દુષ્કર્મથી પીડિત છે. અાવા સંજોગોમાં તેનું બાળક સ્વતંત્ર રીતે વળતર મેળવવાનો અધિકાર ધરાવે છે.